ኢትዮጵያ፣ ግብፅና ሱዳን አስቸኳይ ስብሰባቸውን በአዲስ አበባ አካሄዱ
– ኢትዮጵያ፣ ግብፅና ሱዳን አስቸኳይ ስብሰባቸውን ታላቁን የኢትዮጵያ ህዳሴ ግድብ አጀንዳ አድርገው አዲስ አበባ ላይ አካሄዱ።በስብሰባው ላይ የኢፌዴሪ የውጭ ጉዳይ ሚኒስትር ዶክተር ቴድሮስ አድሃኖም፣ የግብፅ አቻቸው ሳሜህ ሹክሪ እና የሱዳን የመስኖ ሚኒስትር ሞታዝ ሙሳ ተሳታፊ ናቸው።የግብፅ የውጭ ጉዳይ ሚኒስትር በኢትዮጵያ ድንገተኛ ጉብኝት ለማድረግ አዲስ አበባ የገቡት ትናንትና ነው።በዚህም መሰረት በሚቀጥለው የፈረንጆቹ መጋቢት ወር ላይ ሶስቱ አገራት በካርቱም ተገናኝተው ጥናቱን ለማድረግ የሚወዳደሩ አማካሪ ኩባንያዎች ያቀረቡትን ሰነድ ይገመግማሉ ተብሏል።ቀደም ባሉት የሶስትዮሽ ውይይት አገራቱ የታላቁ ኢትዮጵያ ህዳሴ ግድብ በታችኛው የተፋሰሱ አገራት ላይ ሊያሳድር የሚችለውን ተፅእኖ ዓለም አቀፍ ተቋም እንዲያጠና መስማማታቸው አይዘነጋም እንደ ፋና ብሮድካስቲንግ ኮርፖሬት ዘገባ።ታላቁ የኢትዮጵያ ህዳሴ ግድብ ግንባታ አፈፃፀም በአሁኑ ወቅት ከ40 በመቶ መብለጡን የኢፌዴሪ ጠቅላይ ሚኒስትር ሀይለማርያም ደሳለኝ በቅርቡ ለህዝብ ተወካዮች ምክር ቤት ባቀረቡበት ወቅት መናገራቸው ይታወሳል።የኢፌዴሪ የውሃ፣ መስኖና ኢነርጂ ሚኒስትር አቶ ዓለማየሁ ተገኑ በአንድ ወቅት ግድቡ ለታችኛው የተፋሰሱ አገራት ከጉዳት ይልቅ ጥቅሙ የሚያይል መሆኑን ኢትዮጵያ በካሄደችው ጥናት አረጋግጣ ወደ ስራ መግባቷንም ነው በዚሁ ወቅት ያመለከቱት።